《雪巢为马仲良赋》
元代·谢应芳

马鞍山高数千尺，考槃之阿环大泽。梅花为屋雪为巢，窗户玲珑虚室白。

诸公衮衮登云梯，若人奚独能幽栖。澹然素志绝华藻，要令朴俗还标枝。

蓝关策马官远谪，居延牧羝毡尽齧。何如雪饮乐巢居，更与党家风味别。

梨云无梦亲如许，膝上儿郎赋冰柱。此生此乐慎勿移，听取龟巢老人语。

作者简介：谢应芳（1295～1392）元末明初学者。字子兰，号龟巢，常州武进（今属江苏）人。自幼钻研理学，隐白鹤溪上，名其室为“龟巢”，因以为号。授徒讲学，议论必关世教，导人为善，元末避地吴中，明兴始归，隐居芳茂山，素履高洁，为学者所宗，有《辨惑编》、《龟巢稿》等。